## Program pomoćničkog ispita za zanimanje brodski mehaničar

### NN 12/2010 (25.1.2010.), Program pomoćničkog ispita za zanimanje brodski mehaničar

MINISTARSTVO GOSPODARSTVA, RADA I PODUZETNIŠTVA

252

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

BRODSKI MEHANIČAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja brodski mehaničar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje brodski mehaničar.

2.1. PRAKTIČNI DIO POMOĆNIČKOG ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka (plovilo određuje komisija prema mogućnostima radionice).

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Uređenje motora (Otto ili Diesel) | Utvrditi razloge za uređenje motora, izabrati alate, izvesti postupak demontaže motora, utvrditi ispravnost dijelova, zatim provesti zamjenu neispravnih dijelova, izvršiti montažu te izvršiti kontrolu rada motora. |
| Uređenje sustava za paljenje i ubrizgavanje kod Ottovih motora | Ispitati učinkovitost sustava te ispravnost dijelova sustava.  Utvrditi uzrok neispravnosti i sprovesti zamjenu neispravnih dijelova.  Izvršiti moguća podešavanja u sustavu te prekontrolirati i ispitati rad sustava nakon popravka. |
| Uređenje sustava za ubrizgavanje kod Dieselovih motora | Provjeriti ispravnost dijelova sustava, utvrditi uzrok neispravnosti, zatim provesti zamjenu neispravnih dijelova, izvršiti moguća podešavanja u sustavu te izvršiti kontrolu i ispitivanje rada sustava nakon popravka. |
| Ispitivanje ispušnih plinova | Izabrati uređaje, alate i postupke za ispitivanje sastava ispušnih plinova.  Utvrditi odstupanja od zakonom propisanih granica, objasniti moguće razloge odstupanju te izvršiti potrebna ispitivanja u cilju pronalaženja uzroka lošem sastavu ispušnih plinova i izvršiti potrebne popravke/izmjene.  \*korištenje analizatora ispušnih plinova |
| Uređenje transmisije | Ispitati funkcionalnost sustava, ispitati ispravnost dijelova transmisije, utvrditi uzrok neispravnosti, izabrati alate, zatim izvesti postupak demontaže, zamjene i montaže ili podešavanja dijelova transmisije te izvršiti ispitivanje nakon popravka. |
| Generalno uređenje kormilarskog sustava plovila | Preispitati ispravnost (učinkovitost) kormilarskog sustava, ispitati dijelove sustava, utvrditi uzrok neispravnosti, izabrati alate, zatim izvesti postupak podešavanja ili demontaže, zamjene i montaže neispravnih dijelova te ispitati funkcionalnost sustava nakon popravka. |
| Uređenje kormila plovila i podešavanje geometrije propulzora | Provjeriti ispravnost (učinkovitost) sustava, ispitati ispravnost dijelova, utvrditi neispravnosti, izabrati alate, zatim izvršiti podešavanja i zamjenu neispravnih dijelova te ispitati ispravnost (učinkovitost) sustava nakon popravka. |
| Generalno uređenje sustava za sidrenje i vez plovila | Ispitati ispravnost dijelova sustava sidrenja i veza.  Utvrditi eventualne neispravnosti.  Izabrati alate, izvesti postupak zamjene neispravnih dijelova te izvršiti potrebna podešavanja.  Ispitati ispravnost sustava za sidrenje i vez nakon popravka. |
| Redovni servis plovila | Provesti ispitivanje dijelova plovila prema kontrolnoj listi, utvrditi tehničke neispravnosti plovila, zatim izvršiti potrebne zamjene ili podešavanja dijelova te ispuniti knjigu održavanja plovila (servisnu knjigu). |
| Uređenje glave motora | Nabrojiti razloge za uređenje glave motora, izvršiti potrebna ispitivanja, utvrditi uzroke neispravnosti, izvršiti demontažu glave motora, provesti zamjenu/urediti neispravne dijelove, zatim objasniti da li je potrebna strojna obrada glave motora, izvršiti montažu glave motora te izvršiti ispitivanje rada motora nakon popravka. |
| Održavanje i uređenje klima uređaja | Preispitati ispravnost klima uređaja, izvršiti potrebna ispitivanja, utvrditi uzroke neispravnosti, provesti zamjenu potrebnih dijelova, zatim napuniti klima uređaj plinom i uljem, nadopuniti klima sustav plinom i uljem te dezinficirati klima sustav (sondom pod pritiskom). |
| Ispitivanje elektronički upravljanih sustava na plovilu: kaljužne pumpe, balastne pumpe, autopilot i GPS | Procijeniti učinkovitost sustava, provjeriti ispravnost dijelova sustava, utvrditi uzrok neispravnosti, zatim zamijeniti neispravne dijelove, izvršiti moguća podešavanja u sustavu te izvršiti kontrolu i ispitivanje rada sustava nakon popravka. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

Barem jedna radna proba treba biti izvedena na plovilu koje je u plovnom stanju.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Servisiranje plovila | Izvršiti servis određenog plovila koristeći servisnu knjižicu i pripremiti plovilo za tehnički pregled. |
| Ispitivanje i popravak sustava za podmazivanje motora:  – izmjena ulja i filtra ulja  – izmjena uljne pumpe | Zamijeniti motorno ulje na plovilu pridržavajući se svih pravila struke i propisa o zaštiti okoliša.  Zamijeniti uljnu pumpu na plovilu i provjeriti ispravnost izvršenog popravka. |
| Ispitivanje i popravak sustava za hlađenje motora:  – izmjena termostata  – kontrola sustava hlađenja  – izmjena pumpe | Izabrati uređaje, alate i postupke za ispitivanje ispravnosti dijelova sustava hlađenja.  Objasniti potrebne radove za uklanjanje nepravilnosti. Izvršiti navedene radove te ispitati ispravnost sustava (dijela) nakon popravka. |
| Ispitivanje i popravak glave motora:  − ispitivanje propusnosti cilindra  − priprema glave za strojnu obradu  − uređenje sjedišta ventila i ventila  − podešavanje zračnosti ventila  − zamjena opruga ventila  − zamjena brtve glave motora | Objasniti indikacije koje upućuju na potrebu uređenja glave motora.  Izabrati uređaje, alate i postupke za demontažu/montažu dijelova.  Navesti i objasniti potrebne radove za uklanjanje nepravilnosti.  Izvršiti navedene radove te ispitati ispravnost dijelova nakon popravka. |
| Zamjena zupčastog remena | Navesti razloge izmjene zupčastog remena.  Izabrati alat i odrediti postupke za demontažu/montažu pojedinih dijelova.  Ispitati učinkovitost učinjene radne probe. |
| Ispitivanje i popravak klipnog mehanizma:  − ispitivanje kompresije  − demontaža/montaža klipa i klipnih prstenova  − zamjena brtvenog prstena radilice | Objasniti indikacije koje upućuju na potrebu uređenja dijelova klipnog mehanizma.  Izabrati uređaje, alate i postupke za demontažu/montažu dijelova.  Navesti i objasniti radove koji su potrebni za uklanjanje nepravilnosti.  Izvršiti navedene radove te ispitati ispravnost dijelova nakon popravka. |
| Ispitivanje i popravak sustava za dovod goriva:  − ispitivanje tlaka goriva u sustavu  − ispitivanje pumpe goriva (Otto)  − ispitivanje brizgaljki  − ispitivanje i zamjena cijevi za gorivo  − ispitivanje regulatora tlaka goriva  − ispitivanje senzora tlaka goriva  − zamjena pumpe goriva (Diesel) | Odabrati uređaje, alate i postupke za ispitivanje ispravnosti sustava za dovod goriva.  Objasniti postupke koji su potrebni da bi se uklonile nepravilnosti.  Provesti navedene postupke te ispitati ispravnost sustava za dovod goriva nakon popravka. |
| Ispitivanje i popravak sustava za paljenje (Otto motor):  − ispitivanje i zamjena svjećica  − ispitivanje visokonaponskih vodiča  − ispitivanje senzora (broj okr./položaja klipa) u sustavu paljenja  − podešavanje kuta paljenja (na plovilima bez elektronskog paljenja)  − traženje greške osciloskopom | Izabrati uređaje, alate i postupke za ispitivanje ispravnosti dijelova sustava za paljenje.  Navesti i objasniti postupak uklanjanja nepravilnosti. Provesti navedene postupke te ispitati ispravnost sustava nakon popravka. |
| Ispitivanje ispušnih plinova:  − EKO-test na Otto motoru  − EKO-test na Diesel motoru  − ispitivanje lambda sonde | Odrediti uređaje, alate i postupke za ispitivanje sastava ispušnih plinova.  Utvrditi odstupanja od zakonom propisanih granica. Objasniti moguće razloge odstupanju (korištenje analizatora ispušnih plinova).  Izabrati uređaj, izvršiti ispitivanje te objasniti što se iz ispitivanja može zaključiti. |
| Ispitivanje električnih uređaja:  − ispitivanje i zamjena akumulatora  − ispitivanje i zamjena alternatora  − ispitivanje i zamjena elektropokretača  − ispitivanje i zamjena rasvjetnih tijela  − ispitivanje grijača  − ispitivanje generatorskog agregata | Izabrati postupak, alate i uređaje za ispitivanje ispravnosti električnih dijelova koji utječu na tehničku ispravnost plovila.  Objasniti postupak provjere ispravnosti i ugradnje pojedinih električnih uređaja te izvršiti potrebne postupke.  Provjeriti ispravnost ugrađenih uređaja. |
| Ispitivanje i popravak dijelova transmisije:  − izmjena dijelova osovinskog voda  − izmjena dijelova kormilarskog sustava  − zamjena propulzora | Izabrati uređaje, alate i postupke za ispitivanje ispravnosti dijela transmisije.  Objasniti postupak uklanjanja nepravilnosti.  Provesti navedene postupke te ispitati ispravnost dijela nakon popravka. |
| Ispitivanje i popravak upravljačkog sustava:  − zamjena ležajeva kormila  − zamjena čelik čela upravljanja  − zamjena ulja elektrohidrauličkog upravljanja  − zamjena pumpe elektrohidrauličkog upravljanja | Odabrati uređaje, alate i postupke za ispitivanje ispravnosti dijelova upravljačkog sustava.  Objasniti potrebne postupke, izvršiti popravak te ispitati ispravnost sustava (dijela) nakon popravka. |
| Ispitivanje i popravak sustava za sidrenje i vez:  − zamjena i popravak sidrenog vitla  − zamjena sidrenog lanca  − zamjena sidra  − zamjena bitvi  − zamjena i popravak vitla za vez  − čišćenje sidrenog prostora  − zamjena/podešavanje sustava upravljanja vitlima | Izabrati uređaje, alate i postupke za ispitivanje ispravnosti dijelova sustava za sidrenja i vez.  Objasniti potrebne radove, izvršiti popravak te ispitati ispravnost sustava (dijela) nakon popravka. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju brodski mehaničar.

|  |  |
| --- | --- |
| Nastavna područja | Očekivani ishodi učenja |
| Stručni račun | Primijeniti osnovne računske operacije za rješavanje praktičnih primjera iz struke.  Izračunati površinu i opseg osnovnih geometrijskih likova.  Preračunati mjerne jedinice koje se pojavljuju u struci.  Riješiti matematičke zadatke vezane za stvarne situacije u radu brodskog mehaničara (omjeri miješanja tekućina, jedinična cijena pakiranja, planirano vrijeme popravka, izračun zarade, popusta, troškova i slično). |
| Osnove materijala | Navesti i prepoznati osnovna svojstva, primjenu, zatim postupke obrade, rukovanja i skladištenja najvažnijih tehničkih materijala koji se pojavljuju u brodograđevnoj industriji (ljevovi, čelici, aluminijske legure, legure ostalih obojenih materijala, nemetali, kompozitni materijali, stakloplastika, sinterirani materijali te goriva i maziva). |
| Tehnologija obrade i montaže | Očitati izmjere duljine kuta te navesti odstupanja od nazivne mjere.  Identificirati i opisati postupke ručne obrade.  Navesti i razlikovati postupke zavarivanja (plinsko, REL, MIG- MAG i elektrootporno), lemljenja i lijepljenja.  Navesti i identificirati postupke strojne obrade odvajanjem čestica, lijevanjem, obrade kovanjem i prešanjem te toplinske obrade.  Objasniti otpornost materijala prema koroziji, osmozi te navesti i opisati postupke površinske zaštite. |
| Tehničko crtanje | Skicirati jednostavne tehničke crteže.  Koristiti se osnovnim crtaćim priborom.  Prepoznati i primijeniti pravila i standarde potrebne za čitanje i izradu tehničkih i simboličkih crteža. |
| Osnove računalstva | Koristiti internet za pronalaženje potrebnih informacija o plovilu, dijelovima, dobavljačima, srodnim servisima i akcijama.  Koristiti se elektronskom poštom (komunikacija sa strankama, dobavljačima i servisnom podrškom).  Napisati jednostavnu ponudu ili dopis u tekstprocesoru ili tabličnim kalkulacijama).  Upisati i koristiti servisne podatke u korisnički program za brodske servise.  Koristiti štampač.  Prepoznati i navesti dijelove osnovne konfiguracije računala. |
| Osnove tehničke mehanike | Prepoznati i navesti primjer za osnovne fizikalne veličine i jedinice u mehanici: sila, moment, sustav sila i veza i njihovih reakcija te rad, energija i snaga.  Objasniti i navesti primjer za trenje klizanja i trenje valjanja.  Prepoznati vrstu opterećenja i naprezanja na primjerima iz područja brodske mehanike.  Prepoznati vrstu gibanja na praktičnim primjerima.  Riješiti jednostavne zadatke na primjerima iz brodograđevne struke. |
| Elementi strojeva | Prepoznati i klasificirati elemenate strojeva koji se koriste na plovilima.  Objasniti potrebu uvođenja standarda u izradi elemenata strojeva (vijci, matice, klinovi, zatici, svornjaci i ležajevi).  Prepoznati vrste tolerancija i dosjeda.  Prepoznati vrste i objasniti svojstva ležaja.  Navesti primjere primjene ležajeva u plovilima te pravila ugradnje i servisiranja ležajeva.  Navesti vrste i svojstva prijenosa kružnog gibanja (zupčanici, remenje, remenice, lančanici i lanci). |
| Osnove automatizacije | Objasniti razliku između upravljanja i regulacije.  Prepoznati pneumatske elemente i sklopove.  Objasniti princip rada dijelova regulacijskih i upravljačkih krugova na plovilu.  Opisati simbolima prikazane jednostavne pneumatske i hidrauličke sustave. |
| Osnove strojeva i uređaja | Identificirati principe rada.  Navesti pravila održavanja i servisiranja strojeva i uređaja koji se pojavljuju u brodogradilištu. |
| Osnove elektrotehnike | Navesti primjer i prepoznati na plovilu osnovne fizikalne veličine i jedinice u elektrotehnici.  Navesti iznose električnih veličina za pojedine električne dijelove na plovilu koristeći ispravnu mjernu jedinicu (npr. napon akumulatora i napon na svjećici).  Koristiti se električnim shemama za sustave paljenja i ubrizgavanja.  Objasniti uzročno-posljedične veze napona, otpora i jakosti u strujnom krugu.  Objasniti značenje mase plovila i značenje kratkog spoja. |
| Četverotaktni Otto motor | Opisati princip rada četverotaktnog Otto motora.  Navesti zadatak svakog dijela/sustava motora.  Objasniti moguće posljedice neispravnosti pojedinog dijela/sustava motora.  Objasniti uzročno posljedične veze između snage, potrošnje goriva i sastava ispušnih plinova.  Navesti sastav goriva i ispušnih plinova.  Iskazati pravila struke u održavanju i servisiranju Otto motora. |
| Dvotaktni Otto motor | Opisati princip rada dvotaktnog Otto motora.  Navesti zadatak svakog dijela/sustava motora.  Objasniti moguće posljedice neispravnosti pojedinog dijela/sustava motora.  Objasniti uzročno posljedične veze između snage, potrošnje goriva i sastava ispušnih plinova.  Navesti sastav goriva i ispušnih plinova.  Iskazati pravila struke u održavanju i servisiranju Otto motora, |
| Diesel motor i motori s prisilnim punjenjem cilindra | Opisati princip rada Diesel motora.  Navesti zadatak svakog dijela/sustava motora.  Objasniti moguće posljedice neispravnosti pojedinog dijela/sustava.  Objasniti uzročno posljedične veze u funkciji pojedinih dijelova motora.  Navesti sastav goriva i sastav ispušnih plinova.  Iskazati pravila struke u servisiranju Diesel motora.  Navesti različite vrste punjača, njihove osobitosti te pravila njihova održavanja. |
| Električni uređaji | Objasniti zadatak svih električnih dijelova u plovilu te moguće posljedice neispravnosti pojedinog dijela.  Opisati postupke ispitivanja ispravnosti pojedinih električnih uređaja u plovilu.  Iskazati pravila održavanja i kriterije ispravnosti električnih uređaja. |
| Transmisija | Opisati tijek prijenosa okretnog momenta od motora do propulzora.  Navesti sve moguće dijelove u sustavu osovinskog voda.  Navesti i objasniti zadatak svakog pojedinog dijela koji sudjeluje u prijenosu momenta na propulzor.  Navesti i objasniti moguću posljedicu neispravnosti pojedinog dijela transmisije.  Navesti servisna pravila u održavanju dijelova transmisije.  Prepoznati različite izvedbe sustava transmisije na plovilima.  Prepoznati različite izvedbe dijelova transmisije i navesti njihove karakteristike. |
| Karakteristike plovila | Identificirati različite izvedbe plovila, propulzora i sustava upravljanja plovilom te navesti osobitosti različitih izvedbi.  Objasniti funkciju svih elemenata osovinskog voda i upravljačkog mehanizma te opisati njihov utjecaj na ponašanje plovila.  Povezati izbor motora s namjenom plovila.  Objasniti značaj karakteristika propulzora.  Objasniti postupke ispitivanja ispravnosti, pravila održavanja i kriterije ispravnosti. |
| Sidreni uređaji | Objasniti princip sidrenja, prepoznati dijelove sidrenog sustava, opisati dijelove u sustavu sidrenja te servisna pravila i intervale u održavanju sustava sidrenja.  Protumačiti kriterije ispravnosti za sidrene sustave različitih vrsta plovila. |
| Opskrba električnom energijom | Navesti i objasniti propise o rukovanju električnim uređajima.  Prepoznati opasnosti i predvidjeti zaštitu od ozljeđivanja električnom energijom.  Navesti propise o atestiranju i održavanju el. priključaka i uređaja. |
| Dijelovi broda | Imenovati osnovne dijelove plovila te prepoznati različite izvedbe trupa.  Nabrojiti materijale koji se koriste u brodogradnji.  Prepoznati alate, materijale i postupke koji se koriste u održavanju plovila. |
| Elektronički upravljački i regualcijski sustavi | Objasniti svrhu i princip rada pojedinih regulacijskih sustava na plovilu.  Imenovati dijelove i objasniti zadatak dijelova u sustavu regulacije te objasniti njihov utjecaj na ispravnost sustava. |
| Osnove tehnike ispitivanje i mjerenja | Navesti mjerne uređaje koji se koriste u brodomehanici i objasniti koji se uređaj koristi za određena mjerenja.  Navesti mjerne jedinice i fizikalne veličine koje se pojavljuju u brodomehanici.  Analizirati rezultate mjerenja s propisanim veličinama. |
| Zaštita okoliša | Iskazati pravila o odlaganju različitih štetnih otpadnih materijala i dijelova.  Navesti propise o štetnim ispušnim plinovima, zatim navesti svojstva štetnih ispušnih plinova te objasniti njihov utjecaj na ljude i okoliš.  Poznavati servisnu opremu i uređaje za zaštitu okoliša. |
| Zahtjevi registra i ISO | Opisati osnovne zahtjeve registra i ISO za plovila, motore, uređaje, sigurnost plovidbe i osnovnu opremu na plovilu. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema radne i tehničko-tehnološke dokumentacije | 0 – 10 |  |
| Priprema radnog mjesta i urednost | 0 – 5 |  |
| Izbor postupaka, pribora, alata i uređaja na osnovi tehničke dokumentacije | 0 – 10 |  |
| Izvođenje postupaka točnim redoslijedom | 0 – 15 |  |
| Način rukovanja alatima i priborom | 0 – 15 |  |
| Racionalnost u trošenju materijala, energije i vremena za izradu | 0 – 5 |  |
| Korištenje tehničko-tehnološke dokumentacije | 0 – 10 |  |
| Mjerenja i ispitivanja gotovih uradaka | 0 – 10 |  |
| Mjere zaštite na radu | 0 – 10 |  |
| Obrazloženje odabira izvršenog postupka i usporedba stanja prije i poslije popravka | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-15

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-252